B4-0622, 0663, 0713 ja 0728/95

Päätöslauselma ihmisoikeuksien loukkauksista Iranissa

Euroopan parlamentti, joka

- ottaa huomioon aikaisemmat päätöslauselmansa ihmisoikeuksien loukkauksista Iranissa ja erityisesti ne, joissa käsitellään Salman Rushdien tapausta, sekä Yhdistyneiden kansakuntien hyväksymät päätöslauselmat,

A. katsoo, että ihmisoikeustilanne Iranissa huononee yhä edelleen, mikä ilmenee muun muassa YK:n erityiselinten suorittamista riippumattomista tutkimuksista,

B. ottaa huomioon, että Yhdistyneiden Kansakuntien mukaan Iranissa on teloitettu poliittisista syistä viime vuosien aikana yli 100 000 ihmistä ja monilta on riistetty heidän vapautensa,

C. ottaa huomioon, että Yhdistyneiden Kansakuntien viimeisimmän väliaikaisen raportin mukaan kidutukset ja mielivaltaiset pidätykset ovat yleisiä Iranissa, ja että raportissa mainitaan myös monista ilman oikeudenkäyntiä tapahtuneista teloituksista Iranissa,

D. on syvästi huolestunut jatkuvasta uskonnollisiin vähemmistöihin kohdistuvasta syrjinnästä ja vainosta Iranissa,

E. on syvästi huolestunut siitä syrjinnästä, joka kohdistuu Iranissa naisiin, jotka voidaan tuomita kärsimään väkivaltaisia rangaistuksia jopa aivan vähäisistä moraalisääntöjen rikkomuksista,

F. on syvästi huolestunut siitä, että Iranin parlamentti hyväksyi lain, joka sallii «lain ja järjestyksen vallankäytön» ja «vapaaehtoiselle armeijalle» luvan avata halutessaan tulen protestimielenosoituksia vastaan, kuten tapahtui Teheranissa 4. huhtikuuta 1995, jolloin monet ihmiset saivat surmansa tai haavoittuivat,

G. on järkyttynyt siitä, että Iranin hallitus pitää yllä erityisiä asevoimia teloittaakseen ulkomailla asuvat hallituksen vastustajat, mikä on käynyt ilmi kansallisen vastarintaneuvoston (National Resistance Council) monien jäsenten salamurhien yhteydessä useissa Euroopan valtioissa ja muualla,

H. kauhistunut siitä, että valtioterrorismia käytetään hallintomenetelmänä Teheranissa,

I. ottaa huomioon, että Iranin hallitus on tähän asti kieltäytynyt yhteistyöstä kansainvälisen yhteisön kanssa perinpohjaisen selvyyden saamiseksi Iranissa tapahtuneista lukuisista ihmisoikeuksien loukkauksista, mikä ilmeni Iranin kieltäytyessä myöntämästä viisumia Yhdistyneiden Kansakuntien erikoistarkkailijalle,

1. Tuomitsee jyrkästi Iranin hallituksen Iranissa tapahtuvien laajamittaisten ihmisoikeuksien loukkauksien vuoksi, erityisesti ilman oikeudenkäyntiä suoritettujen teloitusten, kidutusten, vainon ja ulkomailla tapahtuneiden Iranin hallituksen vastustajien salamurhien sekä naisten ja etnisten ja uskonnollisten vähemmistöjen sorron vuoksi,

2. Tuomitsee hallitusten vastaisten mielenosoitusten tukahduttamisen ja muistuttaa Iranin hallitusta siitä, että poliittisten oikeuksien kunnioittaminen - ne on määritelty Yhdistyneiden Kansakuntien asiaa koskevissa yleissopimuksissa - ja sananvapauden toteuttaminen ovat välttämättömiä ehtoja EU:n ja Iranin välisten suhteiden lähenemiselle,

3. On sitä mieltä, että jäsenvaltioiden on asetettava Iraniin suhteidensa ehdoksi se, että Iran kunnioittaa ihmisoikeuksia ja kaikkien etnisten ja uskonnollisten vähemmistöjen oikeuksia, että se hajottaa tiedustelupalvelun erityisjoukot, jotka toimivat opposition jäseniä vastaan ja että se tuomitsee selkeästi terrorismin ja poistaa Salman Rushdielle langetetun uskonnollisen kuolemantuomion, fatwan,

4. Muistuttaa, että Iran on allekirjoittanut siviilioikeuksien ja poliittisten oikeuksien kansainvälisen yleissopimuksen ja kehottaa sitä soveltamaan yleissopimusta täysimääräisesti ja lopettamaan kuolemanrangaistuksen käytön ja välttämään vankien ja Iranin opposition jäsenten epäinhimillistä ja julmaa kohtelua,

5. Pyytää kaikkien poliittisten vankien vapauttamista, demokraattisten oikeudenkäyntien takaamista ja maanpakolaisten laittomien rangaistuksien lopettamista,

6. Kehottaa Teheranin hallitusta tekemään kaikkensa tieto- ja painovapauden takaamiseksi ja tukee tässä yhteydessä 134 kirjailijan ja toimittajan Teheranin hallitukselle osoittamaa vetoomusta, jossa pyydettiin kaikkien sellaisten toimittajien ja kulttuurihenkilöiden välitöntä vapauttamista, jotka oli vangittu ammattinsa vuoksi,

7. Pitää valitettavana sitä tosiasiaa, että Yhdistyneiden Kansakuntien Iranin erityistarkkailija ei ole voinut saapua maahan tarkastamaan ihmisoikeustilannetta ja pyytää hallitusta myöntämään hänelle maahan pääsyyn oikeuttavan viisumin,

8. Toistaa solidaarisuutensa kirjailija Salman Rushdieta kohtaan ja tuomitsee presidentti Rafsanjanin lausunnot, joissa hän aivan äskettäin kuvasi Rushdielle langetettua uskonnollista kuolemantuomiota «peruuttamattomaksi»,

9. Tukee Ranskan ulkoministerin kehotusta painostaa Irania Salman Rushdien turvallisuuden takaamiseksi kaikissa Euroopan unionin jäsenmaissa ja pyytää neuvostoa tekemään seuraavassa kokouksessaan tällaisen päätöksen,

10. Kehottaa puhemiestään välittämään tämän päätöslauselman neuvostolle, komissiolle, Iranin hallitukselle, Iranin kansalliselle vastarintaneuvostolle, jäsenvaltioiden hallituksille ja Yhdistyneiden kansakuntien pääsihteerille.